
Text rozhodnutia
Súd: Krajský súd Bratislava Spisová značka: 6S/130/2017 Identifikačné číslo súdneho spisu: 1017201482 Dátum vydania rozhodnutia: 08. 10. 2020 Meno a priezvisko sudcu, VSÚ: Mgr. Marián Degma ECLI: ECLI:SK:KSBA:2020:1017201482.2 ROZSUDOK V MENE SLOVENSKEJ REPUBLIKY Krajský súd v Bratislave ako správny súd v senáte zloženom z predsedu senátu Mgr. Mariána Degmu a sudcov JUDr. Andrey Kriškovej a JUDr. Otílie Belavej, v právnej veci žalobcu: Shebo Winery, a. s., IČO: 35 754 079, so sídlom v Modre, Dolná 119/120, zastúpeného: Advokátska kancelária JUDr. Anna Hudáková, s.r.o., IČO: 47 250 798, so sídlom v Bratislave, Záhradnícka 66, za ktorú koná advokátka JUDr. Anna Hudáková a spoločnosťou JUDr. Michal Matulník, advokát, s. r. o., IČO: 36 857 726, so sídlom v Bratislave, Kýčerského 5, za ktorú koná advokát JUDr. Michal Matulník, proti žalovanému: Ministerstvo pôdohospodárstva a rozvoja vidieka Slovenskej republiky, so sídlom Dobrovičova 12, Bratislava, o preskúmanie zákonnosti rozhodnutia žalovaného Číslo spisu: 2628/2017-510, Číslo záznamu: 16883/2017 zo dňa 14.07.2017, jednohlasne, takto r o z h o d o l : Krajský súd v Bratislave napadnuté rozhodnutie žalovaného Ministerstva pôdohospodárstva a rozvoja vidieka Slovenskej republiky Číslo spisu: 2628/2017-510, Číslo záznamu: 16883/2017 zo dňa 14.07.2017 z r u š u j e a vec v r a c i a žalovanému na ďalšie konanie. Krajský súd v Bratislave priznáva žalobcovi voči žalovanému právo na úplnú náhradu trov konania, o výške ktorej rozhodne správny súd po právoplatnosti tohto rozsudku samostatným uznesením. o d ô v o d n e n i e : 1. V zákonnej lehote podanou žalobou zo dňa 05.09.2017 na Krajský súd v Bratislave (ďalej len správny súd) sa domáhal žalobca preskúmania zákonnosti a zrušenia rozhodnutia žalovaného Číslo spisu: 2628/2017-510, Číslo záznamu: 16883/2017 vydaného dňa 14.07.2017 (ďalej aj len napadnuté rozhodnutie) dôvodiac nesprávnym právnym posúdením veci a zároveň sa domáhal priznania náhrady trov konania. 2. Správny súd zistil, že na tunajšom správnom súde pod. sp. zn. 2S/214/2017 prebiehalo súdne konanie totožných účastníkov, ktorého predmetom preskúmania zákonnosti bolo rozhodnutie žalovaného Číslo spisu: 2630/2017-510, Číslo záznamu: 16892/2017 zo dňa 14.07.2017, ktorým bolo zmenené prvostupňové rozhodnutie č. 700/1971/2012 zo dňa 11.05.2016 vydané Pôdohospodárskou platobnou agentúrou (ďalej len PPA) o zamietnutí poskytnutia podpory žalobcovi za reštrukturalizáciu vinohradov. V predmetnom súdnom konaní došlo dňa 23.10.2019 k vyhláseniu rozsudku vo veci č. k. 2S/214/2017-159, ktorým správny súd zrušil napadnuté rozhodnutie žalovaného dôvodiac nesprávnym právnym posúdením veci (§ 191 ods. 1 písm. c/ SSP) ako aj nedostatočne zisteným skutkovým stavom veci z dôvodu absencie záverov kontroly na mieste (§ 191 ods. 1 písm. e/ SSP) a zároveň vec vrátil žalovanému na ďalšie konanie a priznal žalobcovi právo na náhradu trov konania. Správny súd po tom, čo žalobca poukázal na vydanie rozhodnutie v konaní sp. zn. 2S/214/2017 - vyššie uvedeného rozsudku tunajšieho správneho súdu a upozornení o tom, že v tomto konaní išlo skutkovo a právne (až na rozdiel v časti žaloby - námietky nedostatočného zistenia skutkového stavu veci) o totožné veci a pripojení rozsudku č. k. 2S/214/2017-159, musí konštatovať, že sa jedná o konanie vo veci rovnakého žalobcu a žalovaného ako aj totožného predmetu konania, ktorým je preskúmanie zákonnosti rozhodnutia žalovaného (v oboch konaniach vydaného toho istého dňa - 14.07.2017), pri takmer rovnakom priebehu administratívneho konania pred príslušnými orgánmi verejnej správy (žalovaným a prvostupňovým orgánom - PPA), pričom rozdielnym bolo len katastrálne územie, ktorého sa žalobcom požadovaná podpora na doplnenie výsadby vinohradov týkala ako aj rozsah podpory. Predmetné súdne konanie bolo vyššie uvedeným rozsudkom tunajšieho správneho súdu právoplatne skončené. 3. Vzhľadom na tieto skutočnosti správny súd pri vypracovávaní tohto rozsudku (písomného vyhotovenia) využijúc ust. § 140 SSP, podľa ktorého správny súd vo veciach toho istého žalobcu a totožného predmetu konania, ktoré už boli predmetom konania pred správnym súdom, v odôvodnení každého ďalšieho rozsudku poukáže už len na totožný rozsudok, prípadne stručne zopakuje jeho dôvody, len stručne uvedie rozdiely medzi týmto konaním a konaním vedeným pod sp. zn. 2S/214/2017 a v ostatnom poukazuje na odôvodnenie rozsudku č. k. 2S/214/2017-159 vyhláseného dňa 23.10.2019. Priebeh administratívneho konania a rozhodnutia správnych orgánov. 4. Z obsahu pripojeného administratívneho spisu žalovaného vyplýva, že žalobca podal dňa 30.04.2012 na PPA žiadosť (zo dňa 27.04.2012) o poskytnutie podpory na reštrukturalizáciu vinohradov (ďalej aj len žiadosť) v k. ú. T. o 98 399 kusov viniča vykonaním opatrenia „podsadba“. Žalobca následne podal dňa 21.12.2012 žiadosť o zmenu schválenej žiadosti o podporu na reštrukturalizáciu vinohradov z opatrenia „podsadba“ na opatrenie „zmena počtu krov“, o čom rozhodla PPA rozhodnutím č. 700/1972/2012 zo dňa 22.04.2013 a s navrhovanou zmenou vyslovila súhlas. 5. Pôdohospodárska platobná agentúra rozhodnutím č. 700/1971/2012 zo dňa 12.03.2016 (ďalej aj len prvostupňové rozhodnutie) neschválila poskytnutie podpory na reštrukturalizáciu vinohradov pre opatrenie podsadba v registrovanom vinohrade K., k. ú. T., vinohradnícky hon Cintorínske, štvorec Čakany, kódy dielov pôdnych blokov XXXX/X, XXXX/X a XXXX/X pri dosadení 98 399 kusov krov odrôd Rulandské biele, Devín, Rizling rýnsky, Rizling vlašský, Frankovka modrá, Rulandské modré, Alibernet, Cabernet Sauvignon, Chardonnay a Dunaj, typ vedenia vysoké, spon 3,00 m x 1, 00 m, a to v zmysle čl. 103q nariadenia Rady (ES) č. 1234/2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (ďalej len nariadenie č. 1234/2007), v zmysle nariadenia Komisie (ES) č. 555/2008, ktorým sa ustanovujú podrobné pravidlá vykonávania nariadenia Rady (ES) č. 479/2008 o spoločnej organizácii trhu s vínom, pokiaľ ide o podporné programy, obchod s tretími krajinami, výrobný potenciál a kontroly vo vinárskom sektore v platnom znení (ďalej len nariadenie č. 555/2008) a v zmysle nariadenia vlády SR č. 340/2008 Z. z. o podmienkach poskytovania podpory v rámci spoločnej organizácie trhu s vínom v znení neskorších predpisov (ďalej len nariadenie vlády č. 340/2008 Z. z.) a právoplatného rozhodnutia Ministerstva pôdohospodárstva a rozvoja vidieka SR č. 717/2015-510 zo dňa 21.01.2015. 6. Dňa 25.09.2014 sa uskutočnila Ústredným kontrolným a skúšobným ústavom poľnohospodárskym (ďalej len ÚKSÚP) kontrola na mieste, za účelom zistenia, či bol projekt realizovaný v zmysle schváleného projektu a v zmysle nariadenia vlády č. 340/2008 Z. z. Táto kontrola zistila, že vinohrad bol vysadený, oporná konštrukcia úplne dokončená, stav kultúry uspokojivý, miera ujatia výsadby 94,30 %, rok výsadby 2013, počet vysadených krov 388 182 ks., typ vedenia vysoké záclona, spon nepravidelný 0,40 m - 1,20 m x 3,00 m. Zároveň však z vyhotovenej fotodokumentácie vyplývalo, že v danom vinohrade sa nachádzali aj staršie štepy, nie len vysadené v roku 2013. 7. Podľa § 7 ods. l nariadenia vlády č. 340/2008 Z. z. zmena počtu krov je zameraná na zahustenie výsadby pri počte krov najmenej 4 000 ks/ha pri zachovaní výmery vinohradu. Žalobca bol povinný v zmysle právoplatného rozhodnutia o schválení žiadosti o podporu vysadiť na ploche 93,18 ha v k. ú. T. 388 182 ks krov odrôd v spone 3,00 m x 0,80 m. V skutočnosti však na základe predloženého aktuálneho Osvedčenia o registrácii vinohradu vyplynul fakt, že v danom vinohrade bol dosadený len určitý počet ks štepov v spone 3,00 m x 0,80 m a zvyšné štepy, ktoré boli vysadené ešte v roku 2002 a zostali v pôvodnom spone 3,00 m x 1,00 m. 8. Ak by zmena počtu krov bola zameraná na zahustenie rastlín viniča, ktoré sú už definitívne zasadené pri počte krov minimálne 4000 ks/ha, tí žiadatelia, ktorí vyklčovali alebo zakladajú nový vinohrad na tzv. holej pôde, by toto opatrenie nemohli splniť, lebo nemajú vôbec nič vysadené. Toto opatrenie je však zamerané práve na takéto projekty. V konečnom dôsledku, podmienka uvedená v § 7 ods. l nariadenia č. 340/2008 Z. z. zahustenie výsadby pri počte krov najmenej 4000 ks/ha nebola splnená, nakoľko v roku 2013 bolo vysadených len 175 846 ks štepov, čo na ploche 93,18 ha predstavuje zahustenie výsadby len 1 888 ks/ha. Vysadené štepy v roku 2002 nebolo možné brať do úvahy, nakoľko boli vysadené pred vznikom PPA aj pred prijatím nariadenia vlády č. 340/2008 Z. z.; nariadenie určuje, že samotný projekt sa posudzuje od jeho začiatku. 9. PPA v dobrej viere schválila zmenu projektu z opatrenia podsadba na opatrenie zmena počtu krov s tým, že žalobca mohol využiť možnosť vyklčovať vinohrad na vlastné náklady, a tak vykonať schválené opatrenie zmena počtu krov s požadovaným zahustením na celej schválenej ploche 93,18 ha. Pri ukončení projektu a po predložení dokumentov vyšlo najavo, že žalobca nevykonal opatrenie zmena počtu krov na celej schválenej ploche, ale v skutočnosti zrealizoval opatrenie podsadba. 10. Žalovaný napadnutým rozhodnutím Číslo spisu 26280/2017-510, Číslo záznamu 16883/2017 zo dňa 14.07.2017 zmenil prvostupňové rozhodnutie PPA č. 700/1971/2012 zo dňa 12.03.2016 tak, že PPA zamieta poskytnutie podpory žalobcovi za reštrukturalizáciu predmetného vinohradu, a to na základe svojho rozhodnutia č. 700/1972/2012 zo dňa 12.10.2012, ktorým žalobcovi ku dňu 02.11.2012 schválila poskytnutie podpory z Národného podporného programu v rámci spoločnej organizácie trhu s vínom na roky 2008-2013 uplatňovaného na základe čl. 11 ods. 3 a ods. 4 s poukazom na čl. 7 písm. c/ nariadenia Rady (ES) č. 479/2008 z 29.04.2008 o spoločnej organizácii trhu s vínom, ktorým sa menia a dopĺňajú nariadenia (ES) č. 1493/1999, (ES) č. 1782/2003, (ES) č. 1290/2005, (ES) č. 3/2008 a zrušujú nariadenia (EHS) č. 2392/86 a (ES) č. 1493/1999 (Ú. v. EÚ L 148, 6.6.2008) v znení účinnom do 31.07.2009 (ďalej len nariadenie č. 479/2008) na reštrukturalizáciu vinohradu honu Cintorínske, na pozemkoch s parc. č. XX/X o výmere 459 081 m2 a parc. č. XXX/X o výmere 392 410 m2 a XXX/ X o výmere 153 464 m2 v k. ú. T., evidovaných v katastri nehnuteľností ako vinice parcely registra „V." o celkovej výmere 93,18 ha, ktorý je vo vinohradníckom registri vedený pod registračným č. K. XXXXXX/XXXX (ďalej aj len predmetný vinohrad), vykonaním opatrenia „podsadba" doplnením jeho výsadby 98 399 rastlín viniča odrôd Chardonnay, Rulandské biele, Devín, Rizling rýnsky, Rizling vlašský, Frankovka modrá, Rulandské modré, Alibernet, Cabernet Sauvignon a Dunaj v znení rozhodnutia č. 700/1972/2012 zo dňa 22.04.2013, ktorým Platobná agentúra ku dňu 23.04.2013 zmenila časť rozhodnutia č. 700/1972/2012 zo dňa 12.10.2012 tak, že žalobcovi zmenila schválenie poskytnutia uvedenej podpory na reštrukturalizáciu predmetného vinohradu vykonaním opatrenia „podsadba" na schválenie poskytnutia podpory na reštrukturalizáciu predmetného vinohradu vykonaním opatrenia „zmena počtu krov" zahustením ich výsadby pomocou zmeny sponu z 3 m x 1 m na 3 m x 0,8 m pri počte 388 182 krov viniča odrôd Chardonnay, Rulandské biele, Devín, Rizling rýnsky, Rizling vlašský, Frankovka modrá, Rulandské modré, Alibernet, Cabernet Sauvignon a Dunaj po realizácii opatrenia v predmetnom vinohrade na základe oznámenia žalobcu o skončení vykonávania opatrenia „zmena počtu krov" v predmetnom vinohrade zo dňa 14.08.2014 a zaevidovaného pod číslom XXXXX podľa § 7 ods. 1 nariadenia vlády č. 340/2008 Z. z. a § 11 ods. 2 písm. k/ v nadväznosti na § 5 ods. 3 nariadenia vlády č. 340/2008 Z. z. s poukazom na čl. 10 ods. 1 v nadväznosti na čl. 3 ods. 1 písm. a/ smernice č. 68/193/EHS v platnom znení, v súlade s § 25 nariadenia vlády Slovenskej republiky č. 63/2015 Z. z. v nadväznosti na § 23 ods. 1 nariadenia vlády Slovenskej republiky č. 349/2013 Z. z. a na § 28 ods. 1 nariadenia vlády Slovenskej republiky č. 83/2017 Z. z. a v súlade s § 46 správneho poriadku. 11. Žalovaný sa v napadnutom rozhodnutí zameral na výklad § 7 ods. 1 nariadenia vlády č. 340/2008 Z. z. s tým, že je potrebné toto ustanovenie vykladať logicky. Poukázal na to, že ak by bol správny žalobcov výklad, v dôsledku ktorého by na splnenie podmienky podľa § 7 ods. 1 nariadenia vlády č. 340/2008 Z. z. stačilo doplniť výsadbu reštrukturalizovaného vinohradu do počtu 4000 krov viniča na hektár, znamenalo by to, že by nebola stanovená žiadna dolná hranica, ktorú by bolo zo strany žiadateľa o podporu potrebné dodržať, v dôsledku čoho by bolo teoreticky možné vykonať toto opatrenie aj dosadením jediného viničového kra na hektár vinohradu, na ktorom by už predtým bolo vysadených 3999 krov. Zároveň by to znamenalo, že na účely posúdenia vykonanej reštrukturalizácie vinohradu by bolo potrebné hodnotiť aj výsadbu starších rastlín, ktoré neboli vysadené v rámci príslušného projektu. Týmto výkladom by boli na tú istú úroveň postavení žiadatelia o podporu, ktorí by vykonávali zahustenie výsadby vysadením nových krov viniča v počte 4000 na hektár vinohradu, a žiadatelia o podporu, ktorí by ho vykonávali vysadením menšieho počtu krov na rovnako veľkej ploche. Takýto výklad by nevyhnutne viedol k znevýhodneniu žiadateľov, ktorí toto opatrenie vykonávali vysadením 4000 a viac nových krov viniča na hektár, nakoľko aj na nich by sa rovnako vzťahovala najvyššia suma podpory za reštrukturalizáciu vinohradu opatrením zmena počtu krov podľa § 13 v nadväznosti na prílohu č. 1 nariadenia vlády č. 340/2008 Z. z. v znení nariadenia vlády č. 348/2009 Z. z., teda 11.000,- € na hektár vinohradu v Bratislavskom kraji a 16.500,- € na hektár vinohradu v ostatných krajoch. Opatrenie zmena počtu krov podľa § 7 ods. 1 nariadenia vlády č. 340/2008 Z. z. je však výslovne naviazané na dodržanie počtu 4000 krov na hektár. 12. Predchádzajúce vyklčovanie pôvodnej výsadby síce podľa nariadenia vlády č. 340/2008 Z. z. nebolo ustanovené ako podmienka vykonania tohto opatrenia, avšak pri ponechaní pôvodnej výsadby by bolo takmer nemožné odstrániť pôvodnú opornú konštrukciu a uskutočniť orbu a ďalšiu prípravu pôdy na výsadbu nového viniča. Hlavným kritériom na posúdenie vykonaného opatrenia ako zmeny počtu krov podľa § 7 ods. 1 nariadenia vlády č. 340/2008 Z. z. je počet krov zodpovedajúci alebo presahujúci 4000 na hektár. Vzhľadom na vyššie uvedené skutočnosti je podľa žalovaného jediným racionálnym výkladom tohto ustanovenia vyvodenie podmienky, že pri vykonávaní opatrenia zmena počtu krov je potrebné 4000 krov na hektár reštrukturalizovaného vinohradu vysadiť, pričom nestačí dosiahnuť túto hodnotu len ako súčet s počtom krov zachovaných z pôvodnej výsadby. Iný výklad by nebol racionálny, pretože by vyžadoval započítanie výsadby, ktorá bola vykonaná pred právoplatným schválením poskytnutia podpory na reštrukturalizáciu vinohradu a že by viedol k nejednotnej štartovacej čiare pre žiadateľov o podporu na reštrukturalizáciu vinohradu zmenou počtu krov. 13. Žalovaný uviedol, že pokiaľ žalobca tvrdil, že zámer dosadiť v predmetných vinohradoch len 176 012 nových krov viniča bol z jeho žiadosti o zmenu zrejmý, žalovaný uviedol, že žalobca tento počet dosadených krov síce v tabuľke časti B ods. 2 formulára žiadosti uviedol, no stĺpec pre počty dosadených krov sa mal vypĺňať len pri opatrení podsadba a nie pri opatrení zmena počtu krov, čo bolo vo formulári aj uvedené. Z uvedeného dôvodu bol vyplnený stĺpec v prípade opatrenia zmena počtu krov irelevantný. 14. Žalovaný poukázal na to, že žalobca tvrdil, že nový projekt v rámci reštrukturalizácie predmetných vinohradov skutočne vykonal. Podľa predmetných účtovných dokladov vynaložil na reštrukturalizáciu vinohradov najviac 757 245,17 € bez DPH, z čoho 594.597,66 € bolo vykázaných duplicitne s výdavkami vynaloženými na reštrukturalizáciu vinohradu U.. Vynaloženie ďalších nákladov vo výške 1 054 207,34 € bez DPH žalobca dokladoval na rôzne tovary a služby, ktoré s reštrukturalizáciou vinohradov priamo nesúviseli (napríklad náklady na 230 821 sadeníc viniča odrôd Chardonnay, Rizling rýnsky, Rizling vlašský, Devín, Cabernet Sauvignon, Rulandské biele, Rulandské modré, Dunaj a Frankovka modrá s certifikátmi kvality, ktoré neboli vysadené vo vinohradoch a ani vo vinohrade U. v rámci príslušných projektov ich reštrukturalizácie), náklady na pravidelnú kultiváciu predmetných vinohradov a na odstraňovanie buriny z ich vinohradníckych plôch, na sezónnu starostlivosť o rastliny viniča, na chemické postreky, náradie, pohonné hmoty a iné. 15. Žalovaný sa stotožnil s vecnou stránkou prvostupňového rozhodnutia aj s jeho výkladom § 7 ods. 1 nariadenia vlády č. 340/2008 Z. z. s tým, že žalobcovi nemožno poskytnúť podporu za reštrukturalizáciu predmetných vinohradov vykonaním opatrenia zmena počtu krov, pretože nevysadil dostatočný počet krov viniča v zmysle § 7 ods. 1 nariadenia vlády č. 340/2008 Z. z. a ani nevydokladoval certifikáciu použitých sadeníc podľa čl. 3 ods. 1 písm. a) smernice 68/193/EHS. Zmena prvostupňového rozhodnutia bola odôvodnená len potrebou doplniť jeho výrok a odôvodnenie. Vo veci samej dospel žalovaný k záveru, že rozhodnutím č. 700/1972/2012 zo dňa 12.10.2012 v znení rozhodnutia č. 700/1972/2012 zo dňa 22.04.2013 žalobcovi nebolo schválené poskytnutie podpory za reštrukturalizáciu predmetných vinohradov dosadením len 176 012 nových rastlín viniča Chardonnay, Rizling rýnsky, Rizling vlašský, Devín, Alibernet, Cabernet Sauvignon, Rulandské biele, Rulandské modré, Frankovka modrá a Dunaj. Aj v odôvodnení rozhodnutia č. 700/1972/2012 zo dňa 22.04.2013 bolo uvedené, že v predmetnom vinohrade „bude vysadených 388 182 ks krov odrody Chardonnay, Rizling rýnsky, Rizling vlašský, Devín, Dunaj, Rulandské biele Rulandské modré, Frankovka modrá, Alibernet a Cabernet Sauvignon, typ vedenia vysoké, spon 3,00 m x 0,80 m". Výrok tohto rozhodnutia je previazaný so znením žiadosti žalobcu o zmenu, v kontexte ktorej ho možno čítať tak, že PPA žalobcovi schvaľuje poskytnutie podpory na reštrukturalizáciu predmetných vinohradov vykonaním opatrenia zmena počtu krov zahustením ich výsadby prostredníctvom zmeny sponu z 3m x 1m na 3m x 0,8m. Schválenie poskytnutia podpory na reštrukturalizáciou vinohradu nie je zárukou jej neskoršieho poskytnutia, pretože samotné poskytnutie podpory za reštrukturalizáciu vinohradu je predmetom samostatného konania, v ktorom sa posudzuje aj splnenie ďalších podmienok, než len podmienok stanovených v rozhodnutí o schválení poskytnutia podpory na reštrukturalizáciou vinohradu a projektu tejto reštrukturalizácie. Žaloba 16. Žalobca namietal nesprávne právne posúdenie veci ako aj nepresne, neúplne a neobjektívne zistený skutkový stav veci. 17. Podľa názoru žalobcu bolo v napadnutom rozhodnutí žalovaného nesprávne vykladané ustanovenie § 7 ods. 1 nariadenia vlády č. 340/2008 Z. z., ktoré ustanoveniu podľa žalobcu umožňuje zahustiť existujúcu výsadbu na koncový stav štepov v počte 4000 ks/ha, pričom mu neukladalo povinnosť vyklčovať celú pôvodnú výsadbu a v plnom rozsahu ju nahradiť novou. Výklad žalovaného, podľa ktorého bol povinný pôvodnú výsadbu vyklčovať a nahradiť ju novou výsadbou v počte 4000 ks/ha, považoval za nesprávny. Možnosť kombinovania vyklčovania a zmeny počtu krov žalovaný vnímal ako povinnosť, čo však bolo v rozpore s druhým odsekom tohto ustanovenia. Žalobca sa mohol rozhodnúť kombinovať svoje opatrenie s iným, ale aj nemusel. Tento výklad podporuje aj § 10 ods. 2 nariadenia vlády č. 340/2008 Z. z., kde je určená povinnosť, nie možnosť vyklčovania. 18. Žalobca poukázal na to, že PPA vo svojom rozhodnutí, ktorým projekt opatrenia zmena počtu krov akceptovala a schválila takúto jeho žiadosť, avšak v konaní o vyplatenie podpory dodatočne zmenila svoj názor a ustanovenie vykladala inak. PPA a ani žalovaný nebrali do úvahy, že on ako žiadateľ, ktorému bolo opatrenie schválené musel pri realizácii projektu dodržať parametre projektu a preto vysadil cca 2800 ks/ha nových štepov a takto dosiahol koncový stav hustoty výsadby vinohradu 4000 ks/ha. Mal za to, že žalovaný ani PPA od neho nemohli vyžadovať to, čo mu právne predpisy neukladali. 19. Žalobca dôvodil aj tým, že žalovaný postupoval pri rozhodovaní o odvolaní podanom voči prvostupňovému rozhodnutiu PPA zjavne svojvoľne, zdržiavalo proces rozhodovania v dôsledku čoho celé konania o vyplatenie podpory trvalo 33 mesiacov, pričom nariadenie vlády č. 340/2008 Z. z. stanovuje lehotu na vyplatenie podpory 6 mesiacov. 20. Žalovaný v odvolacom konaní úplne ignoroval zistenia skutkového stavu kontrolnými orgánmi - ÚKSUP a Najvyššieho kontrolného úradu SR (NKÚ), ktoré preukazovali, že projekt bol vykonaný v súlade s právnymi predpismi a PPA nevyplatením schválenej podpory porušila svoje povinnosti. 21. Žalobca poukázal na skutočnosť, že postup PPA bol predmetom kontroly zo strany NKÚ, z ktorého záverečnej správy vyplynulo, že postup PPA bol nesprávny. Predmetné stanovisko NKÚ žalovaný pri svojom rozhodovaní odmietol akceptovať. 22. Žalobca uviedol, že v takejto istej veci vydaného rozhodnutia žalovaného, s tými istými účastníkmi, týkajúce sa zamietnutia podpory pre neho pre iné katastrálne územie podá ďalšiu správnu žalobu. 23. Žalobca v replike zo dňa 03.04.2018 zopakoval dôvody uvedené v žalobe a spochybnil právny výklad § 7 nariadenia vlády č. 340/2008 Z. z. 24. V ďalšom podaní zo dňa 07.02.2020 predložil správnemu súdu doplňujúce a zhrňujúce vyjadrenie, ktoré sa obsahom pridržiava argumentov uvedených v žalobe a v replike. Vyjadrenie žalovaného. 25. Žalovaný v písomnom vyjadrení zo dňa 14.03.2018 navrhol žalobu zamietnuť. V podrobnostiach sa odvolal na odôvodnenie žalobou napadnutého rozhodnutia a prvostupňového rozhodnutia; podľa jeho názoru bol skutkový stav riadne zistený a vec správne právne posúdená. 26. Trval na výklade § 7 ods. 1 nariadenia vlády č. 340/2008 Z. z. prezentovanom v prvostupňovom aj napadnutom rozhodnutí. 27. Žalovaný pripustil, že PPA na zmenu svojho rozhodnutia č. 700/1972/2012 zo dňa 12.10.2012 rozhodnutím č. 700/1972/2012 zo dňa 22.04.2013 nepoužila správnu procesnú techniku, keďže právoplatné rozhodnutie možno meniť len s použitím zákonom ustanovených procesných inštitútov. PPA porušila ustanovenia zákona č. 71/1967 Zb. o správnom konaní (správny poriadok) v znení neskorších predpisov (ďalej len SP alebo Správny poriadok) tým, že neuviedla podmienky vykonania reštrukturalizácie vinohradu T. v samotnom výroku vyššie uvedených rozhodnutí, ale až v ich odôvodnení. Výrokom rozhodnutia č. 700/1972/2012 zo dňa 12.10.2012 PPA schválila žiadosť o podporu na reštrukturalizáciu vinohradu na základe žiadosti žalobcu zo dňa 27.04.2012 a rozhodnutím č. 700/1972/2012 zo dňa 22.04.2013 PPA schválila zmenu časti rozhodnutia zo dňa 16.10.2012 na základe žiadosti o zmenu zo dňa 21.12.2012. 28. Žalovaný poukázal na to, že žalobca vo formulári svojej žiadosti o zmenu jasne uviedol, že reštrukturalizáciu vinohradu T. dosiahne spon 3 m x 0,8 m a aj v sprievodnom liste uviedol, že sa rozhodol pre zmenu počtu krov zahustením výsadby zmenou sponu 3 m x 0,8 m. Keďže pôvodný spon výsadby pred začatím reštrukturalizácie bol 3 x 1m, schválením žiadosti o zmenu žalobcovi vznikla povinnosť vyklčovať pôvodnú výsadbu, prípade presadiť cca tri zo štyroch rastlín v každom riadku vinohradu, aby bol plánovaný spon dosiahnutý. Povinnosť vyklčovať pôvodnú výsadbu teda nevyplývala z nariadenia vlády č. 340/2008 Z. z., ale zo žiadosti žalobcu o zmenu. Žalobca v žiadnej časti žiadosti neuviedol, že zámer plánoval realizovať len dosadením 176 012 rastlín viniča. 29. Žalovaný poukázal na to, že podľa osvedčení o registrácii vinohradu T. zo dňa 07.07.2014 bolo zrejmé, že vinohrad bol stále vysadený pôvodnými rastlinami z roku 2002 v spone 3 x 1m. PPA disponovala údajmi z kontroly vykonania reštrukturalizácie vinohradu T. zo dňa 25.09.2014, ktorú realizoval ÚKSÚP a v ktorej sa konštatovalo, že žalobca projekt uskutočnil bez vyklčovania pôvodnej výsadby tak, že vysadením ďalších sadeníc dosiahol nepravidelný spon medzi 0,4 m až 1,2 m x 3 m. Na základe toho mal žalovaný za preukázané, že žalobca vo vinohrade T. nedosiahol plánovaný spon 3 m x 0,8m a dosadením 176 634 nových rastlín viniča medzi pôvodnú výsadbu bez vyklčovania pôvodnej výsadby ani nemohol dosiahnuť. Žalobca vo vinohrade T. vysadil len 175 846 nových rastlín viniča, no pri existencii vysadenia viniča z roku 2002 bolo možné vysadiť už len 98 430 ďalších rastlín v spone 3m x 1m alebo ďalších 123 037 rastlín v spone 3 x 0,8 m. Tento spôsob výsadby však nemožno považovať za správny a šetrný k novým sadeniciam. Zdôraznil, že žalobcovi nebolo nikdy priznané právo na poskytnutie podpory len za dosadenie vyššie uvedeného počtu rastlín viniča. 30. V konaní sa písomne vyjadrila PPA, a to podaním zo dňa 05.03.2018 a poukázala na Krajskom súde v Bratislave prebiehajúce súdne konanie pod sp. zn. 2S/214/2017, ktoré s predmetným konaním úzko súvisí a navrhla ich spojenie. Zotrvala na správnosti svojho preskúmavaného prvostupňového rozhodnutia s tým, že žalobca nesplnil zákonom predpísané povinnosti a preto mu bolo zamietnuté poskytnutie podpory na reštrukturalizáciu vinohradu. 31. Žalovaný duplikou zo dňa 25.03.2020 reagoval na repliku ako aj doplňujúce a zhrňujúce vyjadrenie žalobcu a zotrval na svojom postoji. Posúdenie skutkových tvrdení a právnej argumentácie. 32. Krajský súd v Bratislave ako správny súd vecne a miestne príslušný na konanie vo veci (§ 10, § 11 ods. 1 SSP) preskúmal napadnuté rozhodnutie v rozsahu dôvodov uvedených v žalobe, ako aj konanie, ktoré mu predchádzalo na nariadenom pojednávaní konanom v súlade s § 114 SSP konanom v neprítomnosti riadne predvolaného a ospravedlneného žalovaného a dospel k záveru, že napadnuté rozhodnutie žalovaného nebolo vydané v súlade so zákonom a žalobe je potrebné vyhovieť. 33. Podľa § 2 ods. 1 SSP v správnom súdnictve poskytuje správny súd ochranu právam alebo právom chráneným záujmom fyzickej osoby a právnickej osoby v oblasti verejnej správy a rozhoduje v ďalších veciach ustanovených týmto zákonom. 34. Podľa § 6 SSP, správne súdy v správnom súdnictve preskúmavajú na základe žalôb zákonnosť rozhodnutí orgánov verejnej správy, opatrení orgánov verejnej správy a iných zásahov orgánov verejnej správy, poskytujú ochranu pred nečinnosťou orgánov verejnej správy a rozhodujú v ďalších veciach ustanovených týmto zákonom. 35. Podľa § 177 ods. 1 SSP správnou žalobou sa žalobca môže domáhať ochrany svojich subjektívnych práv proti rozhodnutiu orgánu verejnej správy alebo opatreniu orgánu verejnej správy. 36. Podľa § 140 SSP vo veciach toho istého žalobcu a totožného predmetu konania, ktoré už boli predmetom konania pred správnym súdom, v odôvodnení každého ďalšieho rozsudku správny súd poukáže už len na totožný rozsudok, prípadne stručne zopakuje jeho dôvody. 37. Podľa § 7 ods. 1 písm. a/ zákona č. 543/2007 Z. z. o pôsobnosti orgánov štátnej správy pri poskytovaní podpory v pôdohospodárstve a rozvoji vidieka v znení účinnom do 31.12.2017 (ďalej len zákon č. 543/2007 Z. z.) platobná agentúra o pôsobnosti orgánov štátnej správy pri poskytovaní podpory v pôdohospodárstve a rozvoji vidieka. 38. Podľa § 17 ods. 1 zákona č. 543/2007 Z. z. na konanie podľa § 7 ods. 1 písm. a) a aa), § 15 a 16 sa vzťahuje všeobecný predpis o správnom konaní, ak tento zákon v § 16a až 16d neustanovuje inak. 39. Podľa § 5 ods. 1 nariadenia vlády č. 340/2008 Z. z. podporu na reštrukturalizáciu vinohradu (ďalej len "podpora na reštrukturalizáciu") môže agentúra poskytnúť fyzickej osobe alebo právnickej osobe, ktorá užíva na území Slovenskej republiky zaregistrovanú vinohradnícku plochu (ďalej len "žiadateľ o podporu na reštrukturalizáciu"). 40. Podľa § 5 ods. 2 písm. b/ a písm. c/ nariadenia vlády č. 340/2008 Z. z. podporu na reštrukturalizáciu možno poskytnúť iba na tieto opatrenia reštrukturalizácie vinohradu vykonávané na vinohradníckych plochách: zmena počtu krov (písm. b/), podsadba (písm. c/). 41. Podľa § 5 ods. 5 nariadenia vlády č. 340/2008 Z. z. podpora na reštrukturalizáciu sa vyplatí najneskôr do siedmich mesiacov po vykonaní opatrenia, kontrole na mieste a skontrolovaní dokladov o úhrade. 42. Podľa § 6 ods. 3 nariadenia vlády č. 340/2008 Z. z. zmena odrôd sa považuje za skončenú, ak oporná konštrukcia je dokončená s aspoň jedným nosným drôtom (písm. a/), miera ujatia výsadby dosiahne najmenej 80% najneskôr ku koncu vinárskeho roka, ktorý nasleduje po vinárskom roku, v ktorom sa uskutočnila výsadba, okrem prípadov vyššej moci (písm. b/), stav viniča po uskutočnení tohto opatrenia je uspokojivý (písm. c/), je v súlade so schváleným projektom reštrukturalizácie vinohradov (písm. d/). 43. Podľa § 7 nariadenia vlády č. 340/2008 Z. z. zmena počtu krov je zameraná na zahustenie výsadby pri počte krov najmenej 4 000 ks/ha pri zachovaní výmery vinohradu (ods. 1). Zmenu počtu krov možno kombinovať so zmenou odrôd, s presunom vinohradu a vyklčovaním (ods. 2). Zmena počtu krov sa považuje za skončenú, ak sú splnené podmienky uvedené v § 6 ods. 3 (ods. 3). 44. Podľa § 8 nariadenia vlády č. 340/2008 Z. z. podsadba sa uplatňuje pri výpadku krov najmenej 20% vo vinohrade vo veku päť až pätnásť rokov. Pri vykonávaní podsadby sa musí zachovať odrodová skladba vinohradu (ods. 1). Podsadba sa považuje za skončenú, ak sú splnené podmienky uvedené v § 6 ods. 3 písm. b) až d) (ods. 2). 45. Podľa § 12 ods. 1, ods. 3 a ods. 4 nariadenia vlády č. 340/2008 Z. z. žiadateľ o podporu na reštrukturalizáciu môže začať s vykonávaním opatrení až po schválení projektu reštrukturalizácie vinohradu agentúrou, najneskôr však do 30. apríla vo vinárskom roku, ktorý nasleduje po vinárskom roku, v ktorom bola podaná žiadosť o podporu na reštrukturalizáciu (ods. 1). Opatrenia zmena odrôd, zmena počtu krov a presun vinohradu sa musia skončiť najneskôr do piatich rokov od schválenia žiadosti o podporu na reštrukturalizáciu, opatrenie podsadba sa musí skončiť najneskôr do troch rokov od schválenia žiadosti o podporu na reštrukturalizáciu a opatrenie vyklčovanie sa musí skončiť najneskôr do dvoch rokov od schválenia žiadosti o podporu na reštrukturalizáciu (ods. 3). Ak žiadateľ o podporu na reštrukturalizáciu zistí, že nemôže opatrenie vykonať podľa schváleného projektu reštrukturalizácie vinohradu, môže podať agentúre žiadosť o jeho zmenu (ods. 4). 46. Podľa § 47 ods. 1, ods. 3 SP rozhodnutie musí obsahovať výrok, odôvodnenie a poučenie o odvolaní (rozklade). Odôvodnenie nie je potrebné, ak sa všetkým účastníkom konania vyhovuje v plnom rozsahu (ods. 1). V odôvodnení rozhodnutia správny orgán uvedie, ktoré skutočnosti boli podkladom na rozhodnutie, akými úvahami bol vedený pri hodnotení dôkazov, ako použil správnu úvahu pri použití právnych predpisov, na základe ktorých rozhodoval, a ako sa vyrovnal s návrhmi a námietkami účastníkov konania a s ich vyjadreniami k podkladom rozhodnutia (ods. 3). 47. V prejednávanej veci správny súd preskúmal zákonnosť postupu žalovaného (aj PPA) ako aj napadnutého rozhodnutia (aj prvostupňového) v zmysle žalobných námietok. 48. Úlohou súdu v rámci preskúmania zákonnosti rozhodnutia a postupu správnych orgánov podľa SSP je posudzovať, či správny orgán vecne príslušný na konanie si zadovážil dostatok skutkových podkladov pre vydanie rozhodnutia, či zistil vo veci skutočný stav, či konal v súčinnosti s účastníkmi konania, či rozhodnutie bolo vydané v súlade so zákonmi a inými právnymi predpismi a či obsahovalo zákonom predpísané náležitosti, teda či rozhodnutie správneho orgánu bolo vydané v súlade s hmotnoprávnymi ako aj s procesnoprávnymi predpismi. Zákonnosť rozhodnutia správneho orgánu je podmienená zákonnosťou postupu správneho orgánu predchádzajúcemu vydaniu napadnutého rozhodnutia. V rámci súdneho prieskumu súd skúma aj procesné pochybenia správneho orgánu namietané v žalobe z hľadiska toho, či takéto namietané procesné pochybenie správneho orgánu je takou vadou konania pred správnym orgánom, ktorá mohla mať vplyv na zákonnosť napadnutého rozhodnutia. Súd preskúmava aj zákonnosť postupu správneho orgánu, ktorým sa vo všeobecnosti rozumie aktívna činnosť správneho orgánu podľa procesných a hmotnoprávnych noriem, ktorou realizuje právomoc stanovenú zákonmi. V zákonom predpísanom postupe je správny orgán oprávnený a súčasne aj povinný vykonať úkony v priebehu konania a ukončiť ho vydaním rozhodnutia, ktoré musí mať zákonom predpísané náležitosti, ak sa na takéto konanie vzťahuje zákon o správnom konaní. Každé rozhodnutie správneho orgánu musí spĺňať všetky zákonom naň kladené formálne náležitosti, t. j. musí byť vydané v písomnej forme, vecne príslušným správnym orgánom. Musí vychádza zo spoľahlivo zisteného stavu veci a musí obsahovať náležitosti určené právnymi predpismi na prejednávanú vec sa vzťahujúcimi. 49. Osoby dotknuté rozhodnutím správneho orgánu majú právo na také odôvodnenie rozhodnutia, ktoré jasne a zrozumiteľne dáva odpovede na všetky právne a skutkovo relevantné otázky súvisiace s predmetom konania. Absenciu dôvodov v rozhodnutí, na základe ktorých orgán verejnej moci vo veci rozhodol, je treba považovať za prejav arbitrárnosti, znamenajúci porušenie ústavou garantovaného základného práva, majúci za následok nepreskúmateľnosť takéhoto rozhodnutia. 50. Správny súd v ďalšom cituje (po drobných úpravách) právne odôvodnenie rozsudku tunajšieho správneho súdu č. k. 2S/214/2017- 159 (v časti nesprávneho právneho posúdenia veci), s ktorým sa v plnom rozsahu stotožňuje a ktoré je plne aplikovateľné aj na túto vec: Medzi účastníkmi nie je sporné, že PPA schválila žalobcovi žiadosť o poskytnutie podpory na reštrukturalizáciu vinohradu aj žiadosť o zmenu podpory z opatrenia podsadba na opatrenie zmena počtu krov. Rovnako nie je sporné, že žalobca reštrukturalizáciu vinohradu v k. ú. T. vykonal a PPA o tom aj informoval. Sporným medzi účastníkmi je právne posúdenie veci a výklad ustanovenia § 7 ods. 1 nariadenia vlády č. 340/2008 Z. z., najmä či sa pri opatrení zmena počtu krov musia vyklčovať pôvodné kry a vysadiť nové v počte najmenej 4000 ks/ ha, alebo zahustenie 4000 ks/ha možno dosiahnuť celkovou výsadbou krov zahŕňajúcou tak staré ako aj nové sadenice štepov. 51. Opatrenie zmena počtu krov pri reštrukturalizácii vinohradu všeobecne upravuje ustanovenie § 5 nariadenia vlády č. 340/2008 Z. z. a osobitne § 7 v spojení s § 6 ods. 3 tohto nariadenia vlády. Je potrebné uviesť, že ide o aproximačné nariadenie vlády prijaté na vykonanie Európskej dohody o pridružení uzatvorenej medzi Európskymi spoločenstvami a ich členskými štátmi na strane jednej a Slovenskou republikou na strane druhej a na vykonanie medzinárodných zmlúv podľa čl. 7 ods. 2. 52. Zmena počtu krov je zameraná na zahustenie výsadby pri počte krov najmenej 4 000 ks/ha pri zachovaní výmery vinohradu (§ 7 ods. 1). Vláda teda určila minimálnu hranicu celkového sumáru krov, ktoré majú byť vysadené na 1 hektár - 4000 krov, no v nariadení nešpecifikovala, že má ísť výlučne o nové kry. Z dôvodovej správy k nariadeniu vlády č. 340/2008 Z. z. vyplýva, že opatrenie zmena počtu krov je zameraná na zahustenie výsadby pri počte krov vo vinohrade najmenej 4000 kusov na 1 hektár. Úmyslom a cieľom právnej úpravy preto bol celkový počet vysadených krov viniča, teda nových aj starých, v počte najmenej 4000 kusov na 1 hektár dosiahnutý zahustením výsadby. Krátky slovník slovenského jazyka a Synonymický slovník slovenčiny pojem „zahustiť“ definujú ako urobiť hustejším niečo riedke, dokončiť úpravu (jedla) nejakou prísadou, zvýšiť hustotu, koncentráciu niečoho, stať <T.:/..C..E..E.?X.> sa hustejším, plnším, zaplniť <T.:/..C..E..E.?X.> sa. Z gramatického hľadiska teda pojem „zahustiť“ alebo „zahustenie“ predstavuje skoncentrovanie niečoho už existujúceho tak, že pridaním niečoho k už existujúcemu sa celok (masa) zahustí na požadovanú koncentráciu. Inými slovami, výsledok zahustenia sa dosiahne spočítaním už existujúceho stavu spolu s novým, pridaným do už existujúcej masy v rámci jednej presne ohraničenej výmery alebo lokality. Tak je to podľa názoru správneho súdu aj pri zahustení výsadby vinohradu, kedy sa k už zasadeným krom viniča v stanovenej výmere vinohradu zasadia nové rastliny (s tým, že pôvodná výmera vinohradu zostáva rovnaká) a dosiahne sa tým koncentrácia krov viniča najmenej 4000 ks/ha. V tomto duchu je koncipovaná aj hypotéza ustanovenia § 7 ods. 1 nariadenia vlády č. 340/2008 Z. z. Neobstojí tvrdenie PPA ani žalovaného, že na staré kry vysadené v roku 2002 nemožno prihliadať, pretože boli vysadené pred prijatím nariadenia vlády č. 340/2008 Z .z. a pred vznikom PPA. Žiadnu takúto podmienku nariadenie vlády č. 340/2008 Z. z. v prechodných ustanoveniach neupravuje, preto ju nemožno dodatočne mimo legislatívne vytvoriť. 53. Opatrenie zmena počtu krov môže byť skombinovaná s opatrením vyklčovanie vinohradu. Ide však o fakultatívnu podmienku, ktorá nemusí byť v každom prípade splnená (§ 7 ods. 2 nariadenia vlády č. 340/2008 Z. z.). Vyklčovanie zahŕňa odstránenie všetkých krov viniča a opornej konštrukcie z vinohradu (§ 10 ods. 1 nariadenia vlády č. 340/2008 Z. z.). Žalobca v žiadosti ani v jej zmene neuvádzal, že pred zahustením výsadby pri opatrení zmena počtu krov vinohrad vyklčuje, teda odstráni všetky kry viniča spolu s opornou konštrukciou k vinohradu. Žalobca v podanej žalobe aj na pojednávaní túto možnosť priamo vylučoval, keďže odstránenie už existujúcej kvapôčkovej závlahy vo vinohrade je mimoriadne náročné a nákladné. Ak žalovaný aj prvostupňový orgán verejnej správy obligatórne spájajú opatrenie zmena počtu krov s opatrením vyklčovanie, konajú v rozpore s § 7 ods. 2 citovaného nariadenia vlády. Žalobcovi nemožno uložiť viac povinností, ako mu určuje aproximačné nariadenie vlády (čl. 13 ods. 1 písm. c/ v spojení s čl. 120 ods. 2 Ústavy SR a zákonom č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky). Právny názor žalovaného a PPA pri výklade § 7 ods. 1 nariadenia vlády č. 340/2002 Z. z. nie je správny a žalobcovi ukladá viac povinností ako citované nariadenie vlády, čo je neprípustné. 54. Vychádzajúc z uvedených skutočností a citovaných právnych predpisov správny súd dospel k záveru, že žalovaný vec nesprávne právne posúdil, keď nesprávne aplikoval § 7 ods. 2 nariadenia vlády č. 340/2008 Z. z., a preto správny súd zrušil rozhodnutie žalovaného a vec mu vrátil na ďalšie konanie podľa § 191 ods. 1 písm. c) SSP. 55. Právnym názorom, ktorý vyslovil správny súd v tomto zrušujúcom rozsudku, je orgán verejnej správy v ďalšom konaní viazaný (§ 191 ods. 6 SSP). V ďalšom konaní žalovaný zohľadní aj výklad ustanovenia § 7 nariadenia vlády č. 340/2008 Z. z. ohľadom fakultatívneho kombinovania opatrenia zmena počtu krov a vyklčovanie, v intenciách tohto rozsudku. 56. O náhrade trov konania správny súd rozhodol podľa § 167 SSP a úspešnému žalobcovi priznal plnú náhradu trov konania, o výške ktorej rozhodne súd po právoplatnosti rozhodnutia samostatným uznesením, ktoré vydá súdny úradník (§ 175 ods. 2 SSP). 57. Toto rozhodnutie senát Krajského súdu v Bratislave prijal pomerom hlasov 3 : 0 (§ 139 ods. 4 SSP). Poučenie: Proti tomuto rozsudku možno podať kasačnú sťažnosť. Kasačná sťažnosť musí byť podaná v lehote jedného mesiaca od doručenia rozhodnutia súdu. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 443 SSP). Kasačná sťažnosť sa podáva na krajskom súde, ktorý napadnuté rozhodnutie vydal. Sťažovateľ musí byť v konaní o kasačnej sťažnosti zastúpený advokátom. Kasačná sťažnosť a iné podania sťažovateľa alebo opomenutého sťažovateľa musia byť spísané advokátom. Tieto povinnosti neplatia, ak má sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie druhého stupňa. V kasačnej sťažnosti sa musí okrem všeobecných náležitostí podania podľa § 57 SSP uviesť označenie napadnutého rozhodnutia, údaj, kedy napadnuté rozhodnutie bolo sťažovateľovi doručené, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 SSP sa podáva a návrh výroku rozhodnutia (sťažnostný návrh).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2020:1017201482.2 (dáta aktuálne k 9. 11. 2026). Záväzné je znenie zverejnené súdom.




